b'\n_START_ARTICLE_\nZlata trsna rumenica\n_START_PARAGRAPH_\nZlata trsna rumenica je bolezen vinske trte, ki se ka\xc5\xbee predvsem po su\xc5\xa1e\xc4\x8dih se in porumenelih listih. Povzro\xc4\x8da jo fitoplazma, ki jo med oku\xc5\xbeenimi rastlinami prena\xc5\xa1a ameri\xc5\xa1ki \xc5\xa1kr\xc5\xbeatek. Oku\xc5\xbeene rastline pri\xc4\x8dnejo hirati in predvsem mlaj\xc5\xa1e sadike ter ob\xc4\x8dutljivej\xc5\xa1e sorte odmrejo v nekaj letih. Za to bolezen \xc5\xa1e ne poznamo zdravila, glavni metodi prepre\xc4\x8devanja sta zato odstranjevanje simptomati\xc4\x8dnih sadik in zatiranje povzro\xc4\x8ditelja.\n_START_SECTION_\nPovzro\xc4\x8ditelj\n_START_PARAGRAPH_\nPovzro\xc4\x8ditelj \xc5\xa1e ni popolnoma znanstveno identificiran, saj ga s klasi\xc4\x8dnimi mikrobiolo\xc5\xa1kimi metodami ni mo\xc5\xbeno preu\xc4\x8devati, zato je zaenkrat opredeljen predvsem na osnovi njegove povezave z vinsko trto in ima za\xc4\x8dasno ime Candidatus Phytoplasma vitis. Sodi med fitoplazme, bakterije brez celi\xc4\x8dne stene, natan\xc4\x8dneje v skupino trsnih rumenic, kamor uvr\xc5\xa1\xc4\x8damo med drugim tudi navadno rumenico oz. rumenico po\xc4\x8drnelosti lesa (Bois Noir). V rastlini kolonizira floem._NEWLINE_Njegov glavni gostitelj so udoma\xc4\x8dene in divje vinske trte iz rodu Vitis. Obstajajo tudi podatki o uspevanju na navadnem srobotu in jel\xc5\xa1ah, vendar ni gotovo, da gre v tem primeru za isto vrsto povzro\xc4\x8ditelja.'